Hof sê Woensdag oor Unisa se taalbeleidDie Konstitusionele Hof lewer Woensdag uitspraak in die saak tussen Unisa en AfriForum oor die universiteit se Engelse taalbeleid. (Foto: Jacques Naude/ANA) Die Konstitusionele Hof lewer Woensdag uitspraak in die saak tussen Unisa en AfriForum oor Unisa se Engelse taalbeleid. “Die uitspraak sal ná meer as vyf jaar vir die sowat 30 000 Afrikaanssprekende Unisa-studente finale duidelikheid bied oor hulle toegang tot moedertaalonderrig,” het Alana Bailey, hoof van kultuursake aan AfriForum, gesê. Die Hoogste Hof van Appèl het reeds in 2020 ten gunste van AfriForum uitspraak gelewer oor dié kwessie, met die bevinding dat Unisa se taalbeleid nie in ooreenstemming met grondwetlike voorskrifte aanvaar en geïmplementeer is nie. Die hof se uitspraak destyds het gelas dat die universiteit prominente kennisgewings in drie Afrikaanse koerante en op hul eie webwerf moet plaas om die uitspraak onder studente en die publiek se aandag te bring. Die kennisgewings moes ook ’n volledige lys voorsien van alle modules wat tot met die aanvaarding van die huidige beleid in April 2016 in Afrikaans aangebied is. Unisa het die Konstitusionele Hof daarna om verlof tot appèl teen dié uitspraak genader en dit is toegestaan. Tydens hofverrigtinge in Mei vanjaar, het regter Stevan Majiedt Unisa se regsverteenwoordiger gekap, nadat dié aangevoer het Afrikaans is nie ŉ inheemse taal nie. “Dit is inheems aan watter land dan…?” wou Majiedt van adv. Matthew Chaskalson SC, namens Unisa, weet. Chaskalson het aanvanklik gesukkel om met ŉ antwoord op dreef te kom, maar toe gesê dat Afrikaans uit Nederlands spruit. Majiedt het voorts gesê Afrikaans bevat variante van Khoisan, die land se eerste inwoners, asook van Maleisies.